Svend Auken (S), 1999-04-08:
Jeg vil gerne sige tak til partierne for den meget positive modtagelse, regeringens forslag har fået.
Jeg er selvfølgelig ikke uopmærksom på, at man har haft enkeltheder, man gerne vil drøfte.
Det er normalt.
Det må vi tale om.
Vi har også berammet en besigtigelse, som man siger, om møde med sommerhuskommunerne, som finder sted på næste fredag, og ved den lejlighed vil der selvfølgelig være mulighed for også os imellem at diskutere, hvordan vi slår de sidste søm i.
Jeg forstår det sådan, at der er et meget, meget stort flertal, der ønsker at bringe ulovlighederne til ophør.
Der er faktisk kun to partier her i Folketinget, der ønsker at lade ulovlighederne fortsætte tidsubegrænset.
Og det glæder jeg mig over.
Selvfølgelig ærgrede det mig, at Venstre skabte sig selv så mange vanskeligheder, at de ikke kunne følge deres egentlige overbevisning og stemme for stoploven i sin tid, men jeg har forstået på fru Moos, at også hun og hendes parti er tilhængere af, at ulovlighederne bringes til ophør.
Og det glæder jeg mig over.
Jeg glæder mig også over, at stoploven har virket.
Der flytter ikke flere ulovligt ind i sommerhuskommunerne.
Tværtimod er der en fraflytning - fraflytningen er begyndt.
Jeg glæder mig også over, at vi har haft et meget fint samarbejde med sommerhuskommunerne omkring dette forslag.
Jeg tror, fru Aase D. Madsen skal være opmærksom på, at høringssvaret er til det oprindelige forslag fra før, vi havde lejlighed til at mødes med sommerhuskommunerne.
Efter vi havde mødtes, og efter vi havde ændret forslaget på afgørende punkter - jeg vil bare nævnte ét eksempel: det man kan kalde familiegenforeningsbestemmelserne bliver nu slået fast, sådan at voksne personer, der har boet på adressen før den 21. oktober sidste år, men som midlertidigt har været flyttet væk, får mulighed for at vende tilbage - da er det mit indtryk efter at have holdt adskillige møder med sommerhuskommunerne, at nu er vi faktisk tæt på at være enige, og det glæder jeg mig også over.
Sommerhuskommunerne har haft det ønske, at der skulle være en tidsubegrænset frist for de ulovlige sommerhusbeboere.
Det har mange partier - med stærke argumenter synes jeg - vendt sig imod.
Nu er vi landet på to gange 5 år, altså tilsammen højst 10 år.
Og det tror jeg også er et synspunkt, der er ved at vinde accept i sommerhuskommunerne; men jeg skal selvfølgelig ikke skjule, at det er kommunernes bestemte opfattelse, at det er bedre med 10 år end med to gange 5 år.
Og det får vi så lejlighed
til at høre på, når vi mødes.
Jeg skal også nævne, at Kommunernes Landsforening er positive over for det kompromis, der nu tegner sig.
Hvis dette forslag, som regeringen her har lagt frem, falder i Folketinget, så vender vi jo tilbage til den almindelige regel om, at kommunerne har pligt til at håndhæve de gældende love, og det vil sige fra og med den 1. oktober at sætte folk ud. Så bliver der ingen overgangsperiode.
Så vender vi tilbage til loven, som den er gældende i dag.
Og det vil sige, at stemme nej til det her lovforslag er det samme som at sige, at så skal folk ud nu.
Sådan bliver juraen, sådan er retstilstanden.
Det her er en lempelse af gældende regler.
Og derfor er der selvfølgelig hverken hoved, hale, fornuft, hjerte eller fodtøj skabt i fru Aase D. Madsens argumentation på det her område.
Hvis hun vil hjælpe de mennesker, så har hun her muligheden for at give dem en håndsrækning og give dem mulighed for at blive boende op til 10 år.
Hvorom alting er, så tegner det til, at vi er ved at få løst et igennem mange år næsten uløseligt problem.
Og det vil jeg gerne sige partierne tak for. Hr. Ole M. Nielsen har ved flere lejligheder mindet om, at jeg har ændret holdning undervejs nogle gange.
Det har altid været under indtryk af de mange og fornuftige argumenter, jeg har hørt i diskussionen, og bør jo derfor i virkeligheden være et forbillede for mit fremtidige virke: at lytte til, hvad andre mennesker siger i en forhandling.
Min bestræbelse har hele tiden været at finde noget, der virkede, finde noget, der var menneskeligt forsvarligt, og finde noget, der kunne administreres.
Jeg synes, vi er tæt ved at opnå det mål nu.
Og det vil jeg gerne sige partierne tak for.